อสังหาฯอาเซียนบูม อานิสงส์ค้าปลีกหนุน
นักลงทุนแห่รุกตลาดอสังหาริมทรัพย์อาเซียน บริโภคภายในพุ่งกระตุ้นคนหาซื้อที่ทำค้าปลีก
29 ก.ย. 2555

นักลงทุนแห่รุกตลาดอสังหาริมทรัพย์อาเซียน บริโภคภายในพุ่งกระตุ้นคนหาซื้อที่ทำค้าปลีก
บลูมเบิร์กรายงานอ้างการเปิดเผยของธนาคารดอยช์แบงก์ ว่า อสังหาริมทรัพย์ในมหานครอาเซียน ซึ่งรวมถึงกรุงเทพฯ จาการ์ตา และกัวลาลัมเปอร์ กำลังเป็นที่ดึงดูดใจของบรรดานักลงทุนที่หันมาเก็งกำไรในสินทรัพย์เสี่ยงมากขึ้น หลังจากที่ตลาดอสังหาริมทรัพย์ในอาเซียนเติบโตอย่างรวดเร็วไปพร้อมกับการบริโภคภายในและธุรกิจค้าปลีกที่ขยายตัวขึ้น 
เลสลีย์ ฉัว หัวหน้าฝ่ายวิจัยและกลยุทธ์บริษัทลงทุนด้านอสังหาริมทรัพย์ในเอเชียแปซิฟิกของธนาคารดอยช์แบงก์ กล่าวว่า การขยายตัวของชนชั้นกลางและการเปลี่ยนแปลงของวิถีชีวิตในเอเชียตะวันออกเฉียงใต้ กำลังดึงดูดธุรกิจค้าปลีกให้เติบโต ซึ่งส่งผลให้อสังหาริมทรัพย์ที่เกี่ยวกับการค้าปลีก เช่น ซูเปอร์มาร์เก็ต ร้านสะดวกซื้อ และศูนย์กระจายสินค้า รวมถึงโกดังสินค้าในธุรกิจอีคอมเมิร์ซที่กำลังขยายตัวเติบโตได้อย่างรวดเร็ว 
“นักลงทุนกำลังอยู่ในสถานการณ์ที่ยากลำบาก และจำเป็นต้องหลีกเลี่ยงความเสี่ยง ทว่าผลตอบรับที่ได้จากการลงทุนในอิควิตี พันธบัตร และตราสารหนี้ทั้งหลายในภาวะที่ผันผวน ทำให้พวกเขาต้องหันไปหาสินทรัพย์ที่มีความเสี่ยงมากขึ้น ซึ่งโดยปกติแล้วก็จะมุ่งไปยังสินทรัพย์ถาวร เช่น อสังหาริมทรัพย์” ฉัว กล่าวกับบลูมเบิร์ก
นอกจากนี้ ตลาดสำนักงานในซิดนีย์และเมลเบิร์น ก็น่าดึงดูดเช่นเดียวกัน เนื่องจากยังมีปริมาณน้อยกว่าจำนวนความต้องการ